钦定古今图书集成/历象汇编/庶征典/第187卷 > 《迎华观瑞莲赋》元·陈樵
## 钦定古今图书集成/历象汇编/庶征典/第187卷 > 《迎华观瑞莲赋》元·陈樵

“银谷山人，秋食菊英，夏居荷屋，瞰元林，荫珍木，援风
枝，倚露竹，解佩荐兰，分流互绿，绕蝶围蜂，量花以谷，
受万物之光辉，迟丹荣之绮缛。”于是郁金在柳，丹入
春荑，冶叶倡条，凌乱纷披，缥蒂丹肤，雪骨霜蕤，染金
棱以为碧，添腻紫之红滋。亦有蟠桃缃梅，碧柰楞梨，
购玉蕊于三秦，来戎王于月氐，分朝家之药树，进百
越之扶荔，出平泉之鲜藻，致玉李于琳园。灵瓜兮崆
峒，紫杏兮三元。又有溟海如瓜之枣，昆仑百子之莲，
银桃碧藕，朱梅玉兰，英蕤纂纂，艳实酣酣。春透馀胥，
落蕊阑干。叹蕣英之归华，玩朝花之小蒨。于是知微
子过而咻之，出《瑞应之图》而谓之曰：“子能致名花美
石，而不能植朱草与金芝；人能致嘉”莲瑞木，而不能
使生于林池。子独不见昔者淮阳金带之围，今海右
芙蓉之嘉瑞乎？观其庭闱清峻，绿水涵虚，公侯至止，
灵苗日敷，自公销夏，翠绿丹朱，飞凫为之拂舞，朱鸟
为之翔翥，藻缛相辉，风翔雨舞。外之则素质流丹，垂
葩接跗；内之则红绡白越，须联齐缕，金粟在镕，脂泽
迎露，玉琢相思之心，苞约流黄之素。联珠微涨，金膏
如污，花房旦开，天香微度。茎袅银篁之管，阴联翠羽
之帷。彩云坠则宓妃游女之凌波，雨势酣则优人索
寒之浣水。至其鱼游积翠，日在兰芷。又若秦王悬镜
而色动，樊刘唾盘而成鲤，披丛凝睇，连芳具美，弱鬟
双绾，金枝对起。“若婵与娟兮方驾，英与皇兮倚竹。”又
若“女同居兮兰心，禽宛颈兮河曲。朱鹭将飞而目成，
媚蝶接影而相逐。罢单鸿寡凫之奏，辞别鹤孤鸾之
曲。连双禽于一纵，配繁弦之双鹄。宝胜拟之而翻飞，
镆铘继之而来复。相逢之乐成声，联臂之歌相续。岂
比夫‘东伯劳而西燕，背面伤春而独宿’”者哉！观乎气
韵生动，一花二妙；晞金淀以飘丹，出公侯之池沼。此
非地产，是谓天造，造不自天，自帝有诏。盖盛德大业
之在公，物莫掩其光耀，而英华外发，从公所到。故奉
诏朔方，则见之朔方，命之十道，则见之十道。问之花
神而莫予知，索之主林而莫之效，香绕洞元之天而赤松揽其馀照，是岂人间之香艳，吴儿之花草也耶？
山人曰：“吾闻德之厚者无薄发，占其源者视其委。蕃。
釐作合于三神，观祯何有于东龟。盖兼而两者，萧曹
之将相，实连钱者，王谢之子弟，蔼薰胥以为祥，无但
以花木视之也。”于是绪言未既，民有歌于途者曰：“水
花兮蕊蕊，祥风兮佳气，非动非植兮从公而至。藕方
舟兮不足为其广远，花百尺兮不足尽其巨丽。抑南
枝出于东”海之上，而北枝出于凤凰之池者邪？山人
悦之，使反之，而和之曰：“桑麻靡曼兮禾黍蒙蒙，吏清
素兮年屡丰，民食其实兮春华在躬。”抑袁宏、谢安石
之《仁风》欤？沈隐侯之《春风》欤？